তারপর আবার বয়াতিদের খ্যাল্লায় তুলে ক্লান্ত ধীর লয়ে বৈঠা চালিয়ে বিলের দুই তীর ঘেঁষে ঘুরে ঘুরে  আমরাও দেখছিলাম ত্যারাব্যারার দৃশ্য। বিলের পূর্ব পাড় ঘেঁষে উত্তর-দক্ষিণে লম্বা বারাপুষা ও ভাল কুটিয়া গ্রাম। গ্রামের বাড়িঘরের আনাচে-কানাচে ছেলেপুলে, বুড়ো, মেয়ে-বউ-ঝিরা সবাই দাঁড়িয়ে দাঁড়িয়ে দেখছে ত্যারাব্যারার দৃশ্য। কিশোর-কিশোরীরা ঘরের চালায়, খড়ের গাদায়, গাছের শাখায় বাদুড়-ঝোলা ঝুলে দেখছে এ দৃশ্য। ভাসমান দোকানি নৌকায় মিষ্টি, রসগোল্লা, জিলিপি, বাদাম, চানাচুর সহ হরেক রকমের মজাদার খাবারের পসরা সাজিয়ে বসেছে। চলছে বেচাকেনা। জারি-সারি গান গেয়ে চলেছে কত বিচিত্র সাজের বয়াতির দল। চুড়ি, আলতা, ফিতা, লিপস্টিকের পসরা  সাজিয়ে ঘুরছে বেদে নৌকার বহর।